U-I-231/03
Natisni
Opravilna št.:
U-I-231/03
Datum odločitve:
17. 12. 2003
ECLI:
ECLI:SI:USRS:2003:U.I.231.03
Akt:
Zakon o spremembah in dopolnitvah Zakona o državljanstvu Republike Slovenije (Uradni list RS, št. 96/02) (ZDRS), 19. čl.
Izrek:
Pobuda za začetek postopka za oceno ustavnosti 19. člena Zakona o spremembah in dopolnitvah Zakona o državljanstvu Republike Slovenije (Uradni list RS, št. 96/02) se zavrže.
Evidenčni stavek:
Kljub temu, da ima Helsinški monitor za človekove pravice status društva, ki deluje v javnem interesu, mu Ustavno sodišče ne more priznati pravnega interesa, ker izpodbijane zakonske določbe neposredno ne posegajo v njegov pravni položaj kot društva.
Ustavno sodišče izjemoma priznava društvom in drugim združenjem pravni interes za vlaganje pobude v imenu in zaradi interesa svojih članov, takrat, kadar je društvo ali združenje ustanovljeno za namenom varstva prav tistih interesov njegovih članov, ki naj bi bili z izpodbijano ureditvijo prizadeti.
Geslo:
1.2.51.2.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Pobudnik - Politična stranka, društvo, združenje.

1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Helsinški monitor Slovenije za človekove pravice, Ljubljana
Datum vloge:
1. 12. 2003
Vrsta odločitve:
sklep
Vrsta rešitve:
zavrženje
Dokument:
US22955
Dokument v PDF obliki:
U-I-231-03.pdf
116 KB
Prenesite datoteko
U-I-231/03-4
17. 12. 2003
SKLEP
Ustavno sodišče je v postopku za preizkus pobude Helsinškega monitorja Slovenije za človekove pravice, Ljubljana, ki ga zastopa Neva Miklavčič Predan iz Ljubljane, na seji dne 17. decembra 2003
sklenilo:
Pobuda za začetek postopka za oceno ustavnosti 19. člena Zakona o spremembah in dopolnitvah Zakona o državljanstvu Republike Slovenije (Uradni list RS, št. 96/02) se zavrže.
Obrazložitev
1. Dne 1. 12. 2003 je Ustavno sodišče prejelo pobudo za oceno ustavnosti 19. člena Zakona o spremembah in dopolnitvah Zakona o državljanstvu Republike Slovenije (v nadaljevanju ZDRS-Č). Pobudo naj bi poleg društva Helsinški monitor Slovenije za človekove pravice, ki ga zastopa predsednica Neva Miklavčič Predan, vložili tudi Dragan Pavković, Ljubo Blagojević, Dragiša Fastikić, Branislav Stefanović in Vladanka Savić. Ker navedeni posamezniki vloge niso podpisali, k vlogi pa tudi niso priložena pooblastila Nevi Miklavčič Predan za zastopanje, je Ustavno sodišče štelo, da je pobudo vložilo le društvo Helsinški monitor Slovenije za človekove pravice.
2. Kljub vlogi in pomenu delovanja Helsinškega monitorja za človekove pravice, mu Ustavno sodišče ne more priznati pravnega interesa za izpodbijanje 19. člena ZDRS-Č. Kot je Ustavno sodišče že večkrat poudarilo, društva in druga združenja ne izkazujejo pravnega interesa za izpodbijanje predpisov, ki posegajo v pravni položaj njihovih članov ali drugih oseb. Pravni interes imajo le, če izpodbijani predpis neposredno posega v njihove pravice, pravne interese oziroma pravni položaj kot pravne osebe. Ustavno sodišče izjemoma priznava tem subjektom pravni interes za vlaganje pobude v imenu in zaradi interesa svojih članov takrat, kadar je društvo ali združenje ustanovljeno z namenom varstva prav tistih interesov njegovih članov, ki naj bi bili z izpodbijano ureditvijo prizadeti. Iz teh razlogov je Ustavno sodišče priznalo pravni interes Združenju lastnikov razlaščenega premoženja, ker je bilo ustanovljeno samo z namenom uveljavljanja interesov oziroma pravic svojih članov - razlaščencev (odločba št. U-I-75/96 z dne 14. 11. 1996, Uradni list RS, št. 68/96 in OdlUS V, 154). Iz istih razlogov je priznalo pravni interes Društvu izbrisanih prebivalcev Slovenije, kar je obrazložilo v sklepu št. U-I-246/02 z dne 19. 2. 2002. Pobudnik ne trdi, da bi izpodbijane določbe posegale v njegov pravni položaj kot društva, temveč zatrjuje, da posegajo v pravice, pravne interese oziroma pravni položaj državljanov drugih republik nekdanje SFRJ, za pravice katerih se društvo zavzema. Kljub temu, da ima Helsinški monitor za človekove pravice status društva, ki deluje v javnem interesu, mu Ustavno sodišče iz navedenih razlogov ni moglo priznati pravnega interesa za izpodbijanje 19. člena ZDRS-Č. Zato je njegovo pobudo zavrglo.
3. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94 - ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica dr. Dragica Wedam Lukić ter sodnici in sodniki dr. Janez Čebulj, Lojze Janko, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić